Europos Parlamento rezoliucija dėl padėties Zimbabvėje



Oficialusis leidinys 305 E , 14/12/2006 p. 0263 - 0265



P6_TA(2006)0358 Zimbabvė Europos Parlamento rezoliucija dėl padėties Zimbabvėje Europos Parlamentas, - atsižvelgdamas į savo 2004 m. sausio 15 d. [1], 2004 m. gruodžio 16 d. [2] ir 2005 m. liepos 7 d. [3] rezoliucijas, - atsižvelgdamas į 2006 m. sausio 30 d. Tarybos bendrąją poziciją 2006/51/CFSP, kuria atnaujinamos sankcijos Zimbabvei iki 2007 m. vasario 20 d. [4], - atsižvelgdamas į 2005 m. birželio 15 d. Komisijos reglamentą (EB) Nr. 898/2005 [5], kuriuo išplečiamas asmenų, kuriems Zimbabvėje taikomos ribojančios priemonės, sąrašas, - atsižvelgdamas į 2006 m. rugpjūčio 24 d. Tarptautinės krizių valdymo grupės pranešimą "Zimbabvė: opozicijos strategija", - atsižvelgdamas į Darbo tvarkos taisyklių 115 straipsnio 5 dalį straipsnį, A. kadangi prasta humanitarinė, politinė ir ekonominė padėtis Zimbabvėje toliau blogėja: vadinamoji "Operacija Murambatsvina" (Išvalykime šiukšles) paliko 700000 žmonių be nieko, daugiau nei 4 milijonams Zimbabvės gyventojų gresia mirtis nuo bado, jie gali išgyventi tik gaudami maisto pagalbą, o politinės represijos didėja, B. kadangi Zimbabvės vyriausybė siūlo priimti elektroninių ryšių tikrinimo įstatymo projektą, kuris leistų karo ir žvalgybos tarnyboms, policijai ir prezidento biurui tikrinti el. pašto korespondenciją, stebėti naudojimąsi internetu ir klausytis telefono pokalbių, C. kadangi 2005 m. lapkričio 26 d. Senato rinkimai buvo ciniškas politinės protekcijos aktas, kuriuo buvo siekiama sustiprinti autoritarinį ZANU-PF partijos Zimbabvės valdymą, D. kadangi pagrindinė Zimbabvės opozicinė partija, Judėjimas už demokratinę pertvarką (JDP), 2005 m. spalio mėn., deja, suskilo į dvi frakcijas, E. kadangi Afrikos vystymasis - tai demokratinių Vakarų valstybių prioritetas; tačiau pripažindamas, kad vien teikiant paramą daug pasiekti negalima, ir tikimasi, kad Afrikos šalių vyriausybės savo ruožtu įsipareigos užtikrinti demokratiją, teisinės valstybės principų laikymąsi ir pagarbą žmogaus teisėms, F. kadangi Zimbabvės gyventojai kenčia nuo didesnio nei 70 proc. nedarbo lygio ir didžiausio infliacijos lygio pasaulyje, G. sunerimęs dėl žmogaus teisių organizacijų pranešimų, kuriuose teigiama, kad migrantai iš Zimbabvės Pietų Afrikoje patiria diskriminaciją ir su jais šiurkščiai elgiamasi, H. kadangi Afrikos Sąjunga (AS), Pietų Afrikos vystymosi bendrija (PAVB) ir ypač Pietų Afrika nesugebėjo užimti tvirtos pozicijos prieš smerktiną R. Mugabės režimą, 1. smerkia R. Mugabės diktatūrą už negailestingą Zimbabvės gyventojų engimą ir reiškia gilų nusivylimą tuo, kad regiono veikėjai, pvz., AS, PAVB ir Pietų Afrika, atsisakė atvirai pasipriešinti režimo nusižengimams ir nepareikalavo, kad Zimbabvės vyriausybė pasitaisytų ir atstatytų demokratiją bei teisinės valstybės principų laikymąsi; 2. reikalauja, kad R. Mugabės režimas išlaikytų pažadą visiems, kurie buvo išvaryti iš savo namų vykdant žiaurią "Operacijos Murambatsvina" kampaniją, suteikti būstą; 3. apgailestauja dėl to, kad Zimbabvės pažangą kovojant su ŽIV/AIDS stabdo žiauri vyriausybės veikla, pvz., jos iškeldinimo programa, dėl kurios žmonės neteko sveikatos apsaugos, ir netinkamos socialinės apsaugos politikos, dėl kurios AIDS ligoniai tapo dar labiau pažeidžiami; 4. susirūpinęs pabrėžia, kad šiuo metu Zimbabvė kenčia nuo vienos iš didžiausių pasaulyje ŽIV/AIDS epidemijos: nuo šios ligos kas savaitę miršta daugiau nei 3200 žmonių; ragina Zimbabvės vyriausybę skubiai imtis veiksmų, kuriais būtų siekiama suteikti geresnę prieigą prie antiretrovirusinio gydymo, kurį dabar gauna tik 8 proc. šia liga užsikrėtusių žmonių; 5. nepripažįsta vadinamojo Zimbabvės "Senato" teisėtumo, nes tik 15 proc. Zimbabvės gyventojų dalyvavo nesąžininguose rinkimuose; be to, buvo iš anksto užtikrintas Zanu-PF partijos laimėjimas; 6. ragina atšaukti įstatymų projektus dėl elektroninių ryšių tikrinimo, terorizmo naikinimo ir nevyriausybinių organizacijų, nes jais bus naudojamasi kaip pretekstu dar žiauriau susidorojant su visais R. Mugabės režimo priešininkais; 7. reiškia pasibaisėjimą R. Mugabės režimo slaptais mėginimais perimti Zimbabvės Raudonojo kryžiaus draugijos (ZRKD) valdymą, prievarta siūlant įdarbinti režimo dalyvius ir šalininkus; pažymi, kad didžiausi ZRKD donorai yra Danija, JK ir kitos valstybės narės; baiminasi dėl to, kad ZRKD maisto pagalba bus pradėta naudotis kaip politiniu ginklu ir daugelis pažeidžiamų Zimbabvės gyventojų negaus gyvybiškai būtinos pagalbos; 8. primygtinai reikalauja, kad R. Mugabės režimas negautų visiškai jokios finansinės naudos ar reklamos iš rengimosi Pasaulio taurės turnyrui ir paties turnyro; atsižvelgdamas į tai, ragina Pietų Afriką, kurioje vyks 2010 m. Pasaulio čempionatas, ir FIFA neleisti Zimbabvei dalyvauti varžybose, kurios vyks prieš Pasaulio čempionatą, organizuoti draugiškų tarptautinių rungtynių arba priimti nacionalinių komandų, kurios dalyvaus šiame renginyje; 9. ragina R. Mugabę laikytis savo pažado atsistatydinti, geriau anksčiau nei vėliau, nes tai būtų svarbiausias žingsnis siekiant atgaivinti Zimbabvės visuomenę, politiką ir ekonomiką ir pradėti pereinamąsias Zanu- PF ir JDP partijų bei kitų opozicijos judėjimų derybas; 10. džiaugiasi 2006 m. rugpjūčio 26 d. Pietų Afrikoje įvykusiu dviejų JDP frakcijų susitikimu ir ragina visus nepritariančius smerktinam R. Mugabės režimui susivienyti ir savo veikla užtikrinti Zimbabvės gyventojams tvirtai demokratinę, atstovaujamąją ir vieningą opoziciją, visais atžvilgiais pasirengusią prisiimti vyriausybės atsakomybę ir siekti politinių ir ekonominių pokyčių Zimbabvės labui; 11. pritaria Zimbabvės profesinių sąjungų kongreso rengiamoms protesto akcijoms prieš R. Mugabės režimo sudarytų nepriimtinų gyvenimo sąlygų, dėl kurių kenčia Zimbabvės gyventojai, ir primygtinai reikalauja, kad tokios demonstracijos vyktų nesikišant policijai; 12. pripažįsta, kad ES sankcijos, skirtos Zimbabvei ir tam tikriems asmenims Zimbabvėje, neturėjo norimo poveikio tiems, kurie tiesiogiai atsakingi už Zimbabvės nuskurdinimą ir žmonių patiriamą vargą; ragina Tarybą užtikrinti, kad valstybės narės griežtai taikytų dabartines ribojamąsias priemones, įskaitant ginklų embargą ir draudimą keliauti, ir kad jos griežčiau, o ne atlaidžiai interpretuotų abejotinus atvejus; 13. toliau ragina Tarybą praplėsti sankcijų taikymo sritį ir įtraukti į individualių asmenų sąrašą, kuriame dabar yra 120 žmonių, daugiau Zimbabvės vyriausybės ministrų, deputatų ir gubernatorių, Zanu-PF partijos narių, šalininkus ir darbuotojus, taip pat jų šeimos narius, verslininkus ir kitus garsius asmenis, susijusius su Zanu-PF partija; 14. ragina Kiniją ir kitas šalis, kurios ir toliau teikia ginklus ir kitokią parama R. Mugabės režimui, liautis ir prisidėti prie tarptautinės bendruomenės pastangų siekti Zimbabvėje pokyčių į gerą; 15. apgailestauja, kad tuo metu, kai Jungtinės Tautos ragina teikti Zimbabvei humanitarinę pagalbą, kurios apimtis būtų 257 mln. JAV dolerių, R. Mugabės režimas 240 mln. dolerių išleidžia 12 karinių K-8 tipo lėktuvų pirkimui iš Kinijos; taip pat pažymi, kad Zimbabvės kariuomenė paskelbė apie 127 automobilių pirkimą aukštųjų rangų karininkams, o per ateinančius mėnesius bus nupirkti dar 194; 16. ragina JT Saugumo Tarybą parengti skubų pranešimą apie žmogaus teises ir politinę padėtį Zimbabvėje; 17. pakartoja savo prašymą, kad PAVB uždarytų regioninį taikos palaikymo mokymo centrą Harare ir perkeltų jį į kitos PAVB valstybės narės teritoriją; 18. reikalauja, kad visa Zimbabvei skiriama pagalba būtų teikiama per tikras nevyriausybines organizacijas ir kad ji pasiektų tuos žmones, kuriems ji buvo skirta, kiek įmanoma be R. Mugabės režimo šalininkų kišimosi; pareiškia nerimą dėl to, kad 2005 m. ES finansavo 7 projektus Zimbabvėje, kurių suma siekė 70 mln. EUR, ir kitus projektus 2006 m., įskaitant 3,7 mln. EUR vertės ES vandens infrastruktūros projektą, ir prašo Komisiją užtikrinti, kad šios pagalbos dalys jokiu būdu neatitektų R. Mugabės režimui; 19. paveda Pirmininkui perduoti šią rezoliuciją Tarybai, Komisijai, valstybių narių vyriausybėms, G8 šalių vyriausybėms, Zimbabvės, ir Pietų Afrikos vyriausybėms ir parlamentams, Britų sandraugos Generaliniam sekretoriui, Jungtinių Tautų Generaliniam Sekretoriui, Afrikos Sąjungos vykdomosios tarybos ir komiteto pirmininkams, Panafrikos parlamentui, PAVB generaliniam sekretoriui ir FIFA pirmininkui. [1] OL C 92 E, 2004 4 16, p. 417. [2] OL C 226 E, 2005 9 15, p. 358. [3] OL C 157 E, 2006 7 6, p. 491. [4] OL L 26, 2006 1 31, p. 28. [5] OL L 153, 2005 6 16, p. 9. --------------------------------------------------